中原民謠 任契丹
作者：周麟之
朝代：宋

paragraphs: 任契丹，太行爲家千疊山。
此山阻絕天下脊，中有義旅蛟蛇蟠。
任君本是良家子，身長七尺風姿偉。
心懷忠義欲擒胡，誓與羣豪揭竿起。
時從數騎出郊坰，所向萬人皆披靡。
不驅丁口不攫金，只取餱糧事儲偫。
道遮天使奪牌歸，佩牌夜易人不知。
往來燕趙數百里，徒手不假寸鐵持。
夜半相逢沃州北，問知南使寧相阨。
倡言我輩抱雄圖，郎主打圍曾狙擊。
時來左袒奮臂呼，十萬兒郎一朝得。
勸君努力雪國讎，爲我斬取單于頭。
功成好爵皆君有，金印垂腰大如斗。